b'\n_START_ARTICLE_\nTernerio sindromas\n_START_PARAGRAPH_\nTernerio sindromas (angl. Turner syndrome, Ullrich\xe2\x80\x93Turner syndrome) \xe2\x80\x93 \xc4\xafgimtas sindromas, priskiriamas chromosomin\xc4\x97ms ligoms (aneuploidija), kuriam b\xc5\xabdinga X chromosomos monosomija (strukt\xc5\xabrin\xc4\x97 ar funkcin\xc4\x97), specifiniai fenotipo ir vidaus organ\xc5\xb3 pakitimai, ir pasitaikantis tik moterims (1 i\xc5\xa1 2500 naujagimi\xc5\xb3 mergai\xc4\x8di\xc5\xb3).\n_START_SECTION_\nPatogenez\xc4\x97\n_START_PARAGRAPH_\nGeno, atsakingo intrauterininiu laikotarpiu u\xc5\xbe limfini\xc5\xb3 kanal\xc5\xb3 atsiv\xc4\x97rim\xc4\x85, nebuvimas lemia vaisiaus jautrum\xc4\x85 edemoms. D\xc4\x97l limfedemos, atsirandan\xc4\x8dios kritiniais intrauterin\xc4\x97s raidos laikotarpiais, sutrinka normalus augimas ir/ar nepakankamai sunyksta tam tikri audiniai. Visa tai lemia b\xc5\xabding\xc4\x85 klinikin\xc4\xaf vaizd\xc4\x85.\n_START_SECTION_\nDiagnoz\xc4\x97\n_START_PARAGRAPH_\nDiagnoz\xc4\x97 nustatoma, remiantis b\xc5\xabdingais fenotipo pakitimais ir kariotipo tyrimo duomenimis. Atliekami ir kiti tyrimai: pla\xc5\xa1tak\xc5\xb3 rentgenografija (kauliniam am\xc5\xbeiui nustatyti), \xc5\xa1irdies, taip pat inkst\xc5\xb3 ir lyties organ\xc5\xb3 echoskopija, skydliauk\xc4\x97s funkcijos m\xc4\x97giniai (TTH,T4 kraujyje, antik\xc5\xabnai), gliukoz\xc4\x97s pakantumo m\xc4\x97ginys; gonadotropin\xc5\xb3 ir estradiolio kiekis kraujyje.\n_START_SECTION_\nGydymas\n_START_PARAGRAPH_\n\xc5\xaagio stygiui ma\xc5\xbeinti nuo 10 m. skiriama \xc5\xbemogaus augimo hormono somatotropino. Lytini\xc5\xb3 liauk\xc5\xb3 funkcijos nepakankamumo po\xc5\xbeymiams \xc5\xa1alinti nuo 12 m. taikomas pakaitinis gydymas estrogenais ir progesteronu. Jei reikia, operacija taisomos \xc5\xa1irdies ydos, kai kariotipas 45,X/46,XY, \xc5\xa1alinamos (iki mokyklos) nei\xc5\xa1sivys\xc4\x8diusios lytin\xc4\x97s liaukos. Esant hipotirozei, taikoma pakaitin\xc4\x97 hormon\xc5\xb3 terapija, simptomi\xc5\xa1kai gydoma arterin\xc4\x97 hipertenzija, daromos plastin\xc4\x97s operacijos. Sergan\xc4\x8di\xc4\x85 mergait\xc4\x99 tur\xc4\x97t\xc5\xb3 steb\xc4\x97ti endokrinologas, jei yra \xc5\xa1irdies ir kraujagysli\xc5\xb3 anomalij\xc5\xb3 \xe2\x80\x93 ir kardiologas. Jei reikia, ligon\xc4\x97 dispanserizuojama ir okulisto, stomatologo, ortopedo, nefrologo, LOR gyd., surdologo (klausos specialisto) konsultacijai. Kartais reikalinga psichologo konsultacija._NEWLINE_Prognoz\xc4\x97 da\xc5\xbeniausiai b\xc5\xabna gera.\n_START_SECTION_\nPatarimai t\xc4\x97vams\n_START_PARAGRAPH_\nT\xc4\x97vai tur\xc4\x97t\xc5\xb3 atsi\xc5\xbevelgti \xc4\xaf \xc5\xbeemesn\xc4\xaf mergait\xc4\x97s \xc5\xabg\xc4\xaf: esant poreikiui, patarti kaip rengtis, kad atrodyt\xc5\xb3 auk\xc5\xa1tesn\xc4\x97. Jie tur\xc4\x97t\xc5\xb3 paai\xc5\xa1kinti mergaitei apie jos lig\xc4\x85, vaisingumo problemas. Renkantis profesij\xc4\x85, svarbu atkreipti d\xc4\x97mes\xc4\xaf \xc4\xaf mergait\xc4\x97s sugeb\xc4\x97jimus, norus.'